Bratislava 12. júla (TASR) - Založenie novej strany Hnutia za demokraciu (HZD) poslancami HZDS Ivanom Gašparovičom a Martou Aibekovou považuje predseda SMK Béla Bugár za výsledok autoritatívnej politiky predsedu HZDS Vladimíra Mečiara, ktorý na nominačnom sneme určoval, kto môže byť na kandidačnej listine strany a kto nie.
Podľa Bugára je zatiaľ ťažko povedať, ako bude nová strana vyzerať, keďže nie je známy program, stanovy ani reprezentácia. "Vieme len to, čo čelní predstavitelia, ktorí dali zaregistrovať túto stranu, robili v minulých obdobiach," poznamenal líder SMK.
Pre prípadný úspech nového subjektu je podľa neho podstatné to, či má za sebou nejaké štruktúry pôvodnej strany. Bugár sa domnieva, že v tomto prípade by to mohli byť organizácie HZDS, ktoré protestovali voči nedemokratickým praktikám na sneme. "Ak tieto stranícke štruktúry stoja za pánom Gašparovičom a pani Aibekovou, majú šancu aj za dva, za tri dni pozbierať desaťtisíc podpisov," poznamenal Bugár.